Návrh
 
na použitie finančných prostriedkov z nerozpočtovaných prostriedkov štátneho rozpočtu  z kapitoly Všeobecná pokladničná správa za rok 2002, získaných v súlade so zákonom  SNR č. 194/1990 Zb. o lotériách a iných podobných hrách v znení neskorších predpisov na finančné zabezpečenie aktivít rezortu školstva Slovenskej republiky
 
Ministerstvo školstva predkladá na rokovanie vlády návrh na použitie prostriedkov z nerozpočtovaných prostriedkov štátneho rozpočtu z kapitoly Všeobecná pokladničná správa za rok 2002,  získaných v súlade so zákonom č. 194/1990 Zb. o lotériách a iných podobných hrách v znení neskorších predpisov na finančné zabezpečenie aktivít rezortu školstva Slovenskej republiky.
 
	Celková požiadavka na uvoľnenie finančných prostriedkov predstavuje sumu             78 648 431,34 Sk a bude použitá na podporu telovýchovy a športu – materiálno-technické zabezpečenie špičkových športovcov - reprezentantov zaradených do tzv. TOP-tímov a športovcov so zdravotným postihnutím, investície do športových zariadení, zriadenie diagnostického centra, nákup diagnostických prístrojov, prípravu a účasť športovcov na olympijských hrách, zdravotné zabezpečenie športovcov a školský šport.
 
Rozdelenie finančných prostriedkov je v súlade  so zámermi vytýčenými v Národnom programe rozvoja športu v SR. Špecifikácia použitia uvedených finančných prostriedkov je v súlade s programovým rozpočtovaním: 
Program 026 - Národný program rozvoja športu
•	podprogram 02604 - Podpora telovýchovných občianskych združení, priamo riadených organizácií a materiálno-technického rozvoja športu v tom  prvok 0260402 materiálno-technický rozvoj športu 38 017 765,34 Sk,
•	 podprogram 02601 – Šport pre všetkých a záujmová činnosť na školách, v rámci toho  športové súťaže všetkých stupňov škôl v rámci mimoškolskej činnosti 25 630 666 Sk, 
•	podprogram 02602 - Štátna športová reprezentácia, v rámci toho činnosť Slovenského olympijského výboru a zabezpečenie reprezentácie                      15 000 000 Sk.
Podľa ekonomickej klasifikácie ide o  kapitálové transfery položka 720 –                    38 017 765,34 Sk  a bežné transfery položka 640 – 40 630 666 Sk.  
  
Návrh rozdelenia finančných prostriedkov:

Kapitálové transfery - položka 720 

1.  Slovenský futbalový zväz - výstavba Národného tréningového centra v Senci -   
10 000 000 Sk
- projekt, s ktorého realizáciou sa začalo v roku 2001, sa realizuje formou združených finančných prostriedkov zväzu, medzinárodnej futbalovej federácie a štátu
 
2. Slovenský zväz ľadového hokeja – nákup motorového vozidla -  mikrobusu pre účely  
    prevozu hokejového výstroja jednotlivých reprezentačných družstiev – 800 000 Sk

3. Projekt „Vráťme šport do škôl“ – 10 206 175,34 Sk
- dokončenie rozostavaných  školských telocviční, s ktorých realizáciou sa v rámci tohto 
   projektu začalo v roku 2002

4. Slovenský olympijský výbor – materiálno-technické zabezpečenie športovcov zaradených 
    do  tzv. TOP-tímov   -  8 105 000 Sk
-	nákup materiálneho vybavenia pre špičkových športovcov - reprezentantov zaradených do tzv. Top-tímu podľa rozpisu tvoriaceho prílohu č.1 

5. Slovenský paralympijský výbor – materiálno-technické zabezpečenie športovcov- 
    paralympionikov  – 2 570 000 Sk.
-	nákup materiálneho vybavenia pre športovcov – paralympionikov podľa rozpisu tvoriaceho prílohu č. 2		

6. Slovenský zväz telesne postihnutých športovcov, Slovenský zväz tanečného športu na  vozíčku, Sekcia nevidiacich a slabozrakých športovcov Slovenska – materiálno-technické zabezpečenie štátnej športovej reprezentácie a športovo-talentovanej mládeže s telesným postihnutím – 2 316 000 Sk
-	v zmysle rozhodnutia Rady Európy bol rok 2003 vyhlásený za Európsky rok ľudí so zdravotným postihnutím, v dôsledku čoho navrhujeme podporiť požiadavku na nákup basketbalových vozíkov a športových vozíkov pre stolný tenis, športových zbraní, monoski – lyžovanie, nákup špeciálnych vozíkov pre tanečný šport na vozíčku, nákup opticko-elektronických zameriavačov a vzduchových pušiek s tlakovými pumpami pre nevidiacich a nákup trenažérskych elektronicko-laserových zariadení Scatt.

7. Národný inštitút športu a športové zväzy – vybavenie diagnostického centra a nákup diagnostickej techniky na základe požiadaviek športových zväzov -     4 020 590  Sk.
-	vybavenie diagnostického centra vychádza z koncepcie zdravotného zabezpečenia a zabezpečenia servisno-metodických služieb a činností v oblasti diagnostiky, ako aj hlavných úloh Národného inštitútu športu schválených vládou SR – 3 000 000 Sk
-	nákup diagnostickej techniky, ktorá bude slúžiť na diagnostikovanie aktuálnej výkonnosti vrcholových športovcov a priebežnej kontroly tréningového procesu s cieľom zvyšovania výkonnosti pri zachovaní kvality zdravotného stavu a je určený pre: 
      Slovenský zväz biatlonu - trenažér na diagnostiku streľby – 250 000 Sk
      Antidopingový výbor SR – refraktometer – 225 000 Sk
      Slovenský zväz ľadového hokeja – reflotron – 240 000 Sk
      Slovenský zväz rýchlostnej kanoistiky – ergometer pádlovací – 162 000 Sk
      Slovenský zväz kanoistiky na divokej vode– ergometer pálovací a adaptér-143 590 Sk

Bežné transfery – položka 640

1. Slovenský olympijský výbor – príprava a účasť športovcov zaradených v tzv. Top-tímoch
    na olympijských hrách - 10 000 000 Sk
-	zabezpečenie nákladov spojených s prípravou a účasťou tzv. TOP-tímov na olympijských hrách

2. Školský šport - krajské a okresné kolá súťaží žiakov základných a stredných škôl do            1. 7. 2002 financovali krajské úrady zo svojich rozpočtov, po prechode kompetencií zo štátnej správy na samosprávne orgány však financovanie tejto problematiky nebolo zo strany krajských úradov a  ani vyšších územných celkov zabezpečené -   10 630 666 Sk
-	finančné prostriedky navrhujeme poskytnúť pre Slovenskú asociáciu športu na školách na projekt organizovanie krajských a okresných kôl školských športových súťaží žiakov základných a stredných škôl.

3.  Projekt „Vráťme šport do škôl – Otvorená škola“ - 15 000 000 Sk
-	cieľom projektu je otvoriť školu verejnosti – občanom – deťom a mládeži, rodičom, vytvoriť podmienky na regeneráciu duševných a fyzických síl priamo v bydlisku občana

4.  Zdravotné zabezpečenie športovcov – 5 000 000 Sk
-	preventívne a nadštandardné lekárske prehliadky športovcov, vrátane športovcov v útvaroch talentovanej mládeže, realizované prostredníctvom Slovenskej spoločnosti telovýchovného lekárstva
  
Vzhľadom na to, že zabezpečenie uvedených úloh prakticky spadá do celého roku 2003, navrhujeme udeliť výnimku z časového použitia uvoľnených finančných prostriedkov do     31. 12. 2003.